Oos-Kaapse kunswerke kom onder die hamer vir kankervereniging | News24
Oos-Kaapse kunswerke kom onder die hamer vir kankervereniging
DIE Vroue Landbouvereniging van Kaapland-Aqua (VLV-Aqua) gaan vandag en more (22 en 23 November) die Kuns is ’n Guns-fondsinsameling hou ten bate van KANSA Oos-Kaap by die Port Elizabeth Gholfklub.
Statistieke bewys dat een uit elke vier Suid-Afrikaners sal in hulle leeftyd deur kanker geraak word. Meer as 100 000 Suid-Afrikaners word jaarliks met kanker gediagnoseer met ’n oorlewingsyfer van slegs 60%.
Daarom het sowat 50 Oos-Kaapse kunstenaars ingestem om ’n kunswerk te skep en te skenk vir die Kuns vir ’n Guns-geleentheid.
Die ongetekende kunswerke sal uitgestal word en besoekers kan ’n aanbod van so min as R150 op ’n kunswerk maak. Die persoon met die hoogste aanbod sal die kunswerk bekom, met ’n opsie om die kunswerk te laat teken teen ’n addisionele fooi.
Die idee is dat al die kunswerke ewe veel kans het om verkoop te word en nie net dié van sekere kunstenaars nie.
Die kunswerke sal tydens ’n skemerkelkie op 23 November aan dié met die hoogste bod toegeken word.
Kunstenaars word nie finansieel vergoed vir die kunswerk wat hulle skenk nie. Hulle doen VLV-Acqua, en uiteindelik KANSA Oos-Kaap, ’n guns met hulle kuns.
Vir meer inligting kontak VLV-Aqua se oorsitter, Natania Schmidt, by 082 661 6920 of natania@heinzinstyle.co.za. – MEDEWERKER